ANC het die armes verlaat, sê MalemaJulius Malema, leier van die EFF, spreek die skare toe in Luka, Rustenburg (21 Julie 2015) Foto: EFF, Facebook Die ANC is liewer vir diere as vir mense, het Julius Malema, leier van die Ekonomiese Vryheidsvegters, Dinsdag in Rustenburg in Noordwes gesê. “Die ANC het die armes verlaat. Kinders sit op bakstene by die skool, hulle het nie stoele of tafels nie. Dink wat R250 miljoen kan doen. Hoeveel stoele dit kan koop… mense het nie komberse nie, maar een man gebruik meer as R200 miljoen om ŉ huis te bou,” het hy aan meer as 2 000 mense tydens ŉ byeenkoms in Luka naby Rustenburg gesê. “Moenie met jou hart stem nie, dink. Stop hierdie ding dat jy aanvoer jy het vir [Nelson] Mandela gestem. Mandela is nie meer hier nie. Dit is hoekom julle nie water het nie. Hoe kan Mandela vir julle water gee? Hy is nie meer hier nie. Moenie sê hulle het vir ons vryheid baklei nie. Hulle het in ballingskap geleef, ons het vir Mandela gestem. Ons kyk nie terug nie, want ons soek ware verandering.” Malema verwys na die meer as R200 miljoen wat vir veiligheidsopgraderings gebruik is by pres. Jacob Zuma se woning in Nkandla, KwaZulu-Natal. Hy het gesê onderwysers, verpleërs en polisiebeamptes word nou swakker betaal as tydens apartheid. “Die ANC-regering het hierdie beroepe nutteloos gemaak. Verpleërs dien nie meer met trots nie, hulle is helfte van die tyd kwaad omdat hulle te min betaal word. Polisiebeamptes aanvaar omkoopgeld, omdat hulle niks huis toe vat nie. Daar word van hulle verwag om die gevaarlikste misdadiger in hegtenis te neem, en as hulle aan diens sterf of beseer word, dan sorg niemand vir hulle families nie. Ons blameer hulle dat hulle omkoopgeld aanvaar, maar hulle verdien nie goeie salarisse nie.” Malema het aan die skare gesê hy probeer nie hulle stem werf nie, maar wil net die waarheid met hulle deel. “Ek soek nie julle stem nie. Ek is hier om die waarheid aan julle te vertel. Daar is iets fout, julle het ŉ keuse,” het hy gesê. Malema het onderneem om met Kgosi Lerou Molotlegi van Bafokeng te vergader om kwessies van indiensneming by die myne te bespreek wat binne die grensgebied van die Koninklike Bafokeng-administrasie val. Ek dink Kgosi [Molotlegi] en die myn moet ŉ beleid het dat plaaslike mense van Bafokeng eerste in diens geneem moet word of besigheidsgeleenthede saam met die myne aangebied word,” het hy bygevoeg. “Ons gaan met Kgosi praat en julle probleme met hom deel.” Dit kom ná een van die inwoners, Bella Rangwaka, gekla het dat haar kinders werkloos is, en tog is daar myne reg rondom hulle. Sy het bygevoeg veiligheidsbeamptes wat by die Koninklike Bafokeng-administrasie aangestel is, teister en arresteer inwoners wanneer hulle ongeregtighede in hul dorpie wil bespreek. Malema het Dinsdag met inwoners in Kroondal, Boitekong en Luka vergader, as deel van die party se tweede herdenkingsviering wat Saterdag by die 45 000 sitplek-Olympiapark-stadion plaasvind. Mbuyiseni Ndlozi, woordvoerder van die EFF, het gesê verskeie kunstenaars sal die skare vermaak nadat Malema hulle toegespreek het. Die verrigtinge duur tot 23:00 en die stigting van die EFF sal om 00:00 met ŉ vuurwerkvertoning gevier word.